作者:羅志仁
標題:風流子
內容:歌咽翠眉低。湖船客、尊酒謾重攜。正斷續齋鍾，高峰南北，飄零野褐，太乙東西。淒涼處，翠連松九里，僧馬濺障泥。葛嶺樓臺，夢隨煙散，吳山宮闕，恨與雲霽。靈峰飛來久，飛不去，有落日斷猿啼。無限風荷廢港，露柳荒畦。嶽公英骨，麒麟舊冢，坡仙吟魄，鶯燕長堤。欲吊梅花無句，素壁慵題。